Omnibus presentes litteras inspecturis, Guido, comes Nivern. et Forensis, et Mathildis, comitissa Nivern. et Forensis, salutem in Domino. Noveritis quod cum causa verteretur, coram nobis, inter viros venerabiles et religiosos abbatem et conventum Pontiniac., ex una parte, et totam universitatem Legniaci-Sicci, castri nostri, et alios tam clericos quam laycos, et etiam viros religiosos, ex altera, super eo quod omnes predicti petebant a dictis abbate et conventu Pontiniac, usuarium in nemoribus eorumdem Pontiniac. que vulgariter appellantur nemus S. Stephani, sive Fay, Vallis-Pagana et Revisiacum; et super eo quod ipsi petebant a dictis Pontiniac. viam per grangiam eorumdem que appellatur Sancta-Porcharia; que omnia et singula predicti abbas et conventus eisdem penitus denegabant, dicentes illos nullum habere usuarium in dictis nemoribus, nec aliquod aliud jus tam in dictis nemoribus quam in via memorata; preterquam ipsos Pontiniac. ad que probanda dicti Pontiniac. cartam bone memorie Guillelmi, quondam comitis Nivern., predecessoris nostri, coram nobis induxerunt. Tandem, nos, visa carta et diligenter inspecta, auditis rationibus adverse partis et diligenter intellectis quas proposuerunt contra cartam supradictam, habito diligenti curie nostre consilio, juris ordine in omnibus observato, cartam predictam in omnibus et singulis approbantes et confirmantes diffiniendo sententiavimus predictos universitatem et alios nullum habere usuarium in dictis nemoribus, nec aliquod aliud jus tam in dictis nemoribus quam in via memorata, et omnia predicta et singula esse dictorum Pontiniac. libera et quieta; dictos Pontiniac. ab impetitione dicte universitatis et aliorum absolventes, et eisdem super premissis perpetuum silencium imponentes: cui nostre sentencie utraque pars acquievit. Prefati, vero, fratres dederunt et concesserunt, ad preces nostras et instantiam, toti universitati de Legniaco, castro nostro, et aliis tam clericis quam laycis, usuarium in dictis nemoribus reclamantibus, medietatem nemoris sui quod appellatur nemus S.-Stephani sive Fay, salvo pasturagio sicut consueverunt dicte partes. Nos, vero, considerantes devotionem quam dicti fratres erga nos habent et habuerunt, et eciam ob remedium animarum nostrarum, dedimus et concessimus dictis fratribus, propria et spontanea voluntate, nemus nostrum situm versus Solliacum, inter nemus vicecomitis Legniaci et nemus dictorum Pontiniac., in perpetuum habendum et possidendum, libere et quiete sine contradictione nostra et heredum nostrorum, ita quod de cetero de predicto nemore facient voluntatem suam sicut de suo proprio. Actum, anno Domini Mº CCº tricesimo-octavo.